Llei relativa a la construcció i l'explotació del Centre de Tractament de Residus 
d'Andorra mitjançant concessió administrativa

Atès que el Consell General en la seva sessió del dia 31 d'octubre del 2002 ha 
aprovat la següent:
Llei relativa a la construcció i l'explotació del Centre de Tractament de Residus 
d'Andorra mitjançant concessió administrativa
Exposició de motius
Actualment els residus són un dels principals problemes mediambientals que 
han de solucionar les societats més desenvolupades. Efectivament, l'increment 
de les necessitats de les poblacions i del consum que se'n deriva provoquen un 
augment de la quantitat i una diversificació de la composició de residus que fan 
necessari un tractament cada cop més complex.
L'any 1999 es va començar a redactar el Pla nacional de residus d'Andorra 
(PNR), que fou aprovat pel Govern el 10 de gener del 2001, i que és 
l'instrument bàsic de planificació, control, coordinació i racionalització de totes 
les actuacions relatives als residus. El PNR promou el desenvolupament 
sostenible, entès com aquell model de desenvolupament que garanteix les 
necessitats de la generació actual però sense comprometre les necessitats de 
les generacions futures, tant ecològicament com econòmicament i socialment.
Els objectius del Pla nacional de residus s'han fixat per al 2020 i es preveu que 
es revisin cada cinc anys. Les actuacions proposades en el PNR estableixen un 
ordre de prioritat en el sentit següent:
1. Minimització o prevenció, entès com a conjunt de mesures que tenen per 
objecte reduir la generació de residus i/o la quantitat de substàncies perilloses 
o contaminants presents als residus; 2. Valoració (reutilització, reciclatge, 
valoració energètica), que inclou tots els procediments que permeten 
l'aprofitament dels recursos continguts en els residus, enumerats en l'annex II B 
de la Decisió de la Comissió 96/350/CE del 24 de maig; 3. Eliminació segura, 
pels procediments dirigits a donar un destí final segur a les fraccions residuals 
no valoritzables, i que inclou l'abocament controlat. El seu marc legal queda 
definit directament per la legislació i la normativa andorranes, i indirectament 
per la política i les directrius mediambientals de la Unió Europea.
D'acord amb les conclusions del Pla nacional de residus el Govern ha engegat 
actuacions diverses relacionades principalment amb la informació de la 
població, sense la qual no es podran assolir els objectius de reciclatge 
establerts, i també ha aprovat, el 25 de juliol del 2001, el plec de bases del 
concurs per a la licitació, mitjançant concessió administrativa, de la redacció del 
projecte, la construcció i l'explotació per un termini de vint anys, prorrogables 
per voluntat de l'Administració per un període màxim de vint-i-cinc anys més 
mitjançant pròrrogues de cinc en cinc anys, d'un Centre de Tractament de 
Residus per a la prestació del servei públic del tractament dels residus generats 
al Principat d'Andorra.
El Centre estarà constituït per una planta d'emmagatzematge, una deixalleria, 
una planta de tractament tèrmic amb recuperació d'energia i una instal·lació de 
compactació de residus urbans sòlids en bales, i inclou l'enderrocament de la 
planta de tractament tèrmic actual. Per a l'avaluació de les ofertes es tenen en 
compte la viabilitat de l'estudi economicofinancer, l'experiència dels 
concursants en la construcció i l'explotació de plantes de tractament de residus 
similars i els aspectes tècnics quant a construcció i explotació.
Vistes les ofertes presentades i l'informe dels òrgans de contractació (el 
Ministeri d'Agricultura i Medi Ambient i el Ministeri d'Ordenament Territorial), el 
Govern, en la sessió del 26 de juny del 2002, va acordar l'adjudicació 
provisional de la concessió a la unió temporal d'empreses Novergie, Cespa, 
Trasa, Emte, Vallsegur, Empub i Treballs Públics Daniel Armengol (ANDEOL), 
que serà seguida de l'adjudicació definitiva després de l'aprovació per part del 
Consell General de la present Llei, disposant ensems la participació de 
l'Administració general en un 20% del capital social de la societat 
concessionària, a raó d'un 15% per part del Govern i d'un 5% per part de 
l'entitat de dret públic Forces Elèctriques d'Andorra (FEDA).
La singularitat de l'obra que s'ha de realitzar, d'importància vital per a la deguda 
gestió del tractament de residus d'Andorra, requereix, d'una banda, la 
necessitat d'aprovació d'una despesa plurianual per satisfer l'import de la 
subvenció sol·licitada, la qual exigeix un termini d'amortització superior al que 
preveu l'article 29 de la Llei general de les finances públiques, del 19 de 
desembre de 1996.
D'altra banda, és necessari adaptar el marc vigent de la producció d'energia 
elèctrica establert en l'Acord del Consell General del 14 de gener de 1988 i en 
la Llei de creació de l'entitat Forces Elèctriques d'Andorra (FEDA), de la 
mateixa data, a la generació d'energia elèctrica que es deriva del funcionament 
del nou servei de tractament de residus. I, finalment, d'acord amb el que 
estableix l'article 2 d) de la Llei general de les finances públiques, cal aprovar 
per llei la creació de societats amb participació de l'Administració general.
Les consideracions anteriors es concreten en l'articulat de la present
Llei

Article 1
S'aprova la creació de la societat concessionària Centre de Tractament de 
Residus d'Andorra, SA, per a la construcció i l'explotació del Centre de 
Tractament de Residus d'Andorra mitjançant concessió administrativa, sota la 
forma jurídica de societat per accions o anònima participada per l'Administració 
general d'acord amb els estatuts que figuren en annex.

Article 2
El capital social fundacional de la societat Centre de Tractament de Residus 
d'Andorra, SA, serà de sis milions cinc-cents setanta-nou mil quatre-cents 
euros (6.579.400 euros) que subscriuran i desembossaran els socis en la 
proporció següent:
a) El Govern, el quinze per cent (15%).
b) L'ens públic Forces Elèctriques d'Andorra (FEDA), el cinc per cent (5%).
c) La societat mercantil espanyola Trasa, Tratamiento de Residuos, SA, el 
divuit per cent (18%).
d) La societat mercantil francesa Novergie, el divuit per cent (18%).
e) La societat mercantil espanyola Cespa Gestión de Residuos, SA, l'onze per 
cent (11%).
f) La societat mercantil andorrana Vallsegur Correu Exprés, SA, el catorze per 
cent (14%).
g) La societat mercantil andorrana Empub, SA, el vuit per cent (8%).
h) La societat mercantil andorrana Treballs Públics Armengol, SA, el set per 
cent (7%).
i) La societat mercantil espanyola Emte, Estudios, Montajes y Tendidos 
Eléctricos, SL, el quatre per cent (4%).

Article 3
Per finançar la participació del Govern d'Andorra en el 15% del capital social de 
la societat, s'aprova un crèdit extraordinari per a l'exercici 2002 d'un import total 
de 986.910 euros a càrrec del compte pressupostari 310-82110-proj-0021 
(planta de tractament de residus). Aquest crèdit extraordinari es finançarà 
mitjançant endeutament.
Així mateix, per finançar la participació de FEDA en el 5% del capital social de 
la societat, s'aprova un crèdit extraordinari per a l'exercici 2002 d'un import total 
de 328.970 euros a càrrec del compte pressupostari 82110 de FEDA. Aquest 
crèdit extraordinari es finançarà mitjançant romanent de tresoreria de la 
mateixa entitat.

Article 4
S'aprova una subvenció a la societat concessionària per a la redacció del 
projecte, la construcció i l'explotació del Centre de Tractament de Residus 
d'Andorra per un termini de vint anys, per un import total de 135.142.604 euros 
repartits en 98.535.999 euros per a la construcció i el finançament de la 
construcció i de 36.606.605 euros per a l'explotació d'acord amb la previsió de 
tones incinerades presentada en l'oferta de la concessionària.

Article 5
Per finançar aquesta subvenció s'aprova una despesa plurianual per un import 
total de 135.142.604 euros condicionat a la previsió de tones incinerades 
durant el termini de vint anys, que s'han de distribuir entre els exercicis de l'any 
2004 a l'any 2024, i que es repartiran en 6.757.130,20 euros cada any i es 
finançaran a càrrec dels pressupostos que corresponguin amb recursos 
ordinaris.
L'extensió temporal del crèdit plurianual establert en l'apartat anterior serà fins 
a un màxim de 20 anys, i queda derogat per a aquest cas concret l'article 29.1 
de la Llei general de les finances públiques, del 19 de desembre de 1996.

Article 6
L'energia elèctrica que es generi com a conseqüència del funcionament de la 
planta de tractament tèrmic del Centre de Tractament de Residus ha de ser 
venuda a l'entitat de dret públic Forces Elèctriques d'Andorra (FEDA), segons 
les tarifes i les condicions establertes en el plec de bases de la concessió.

Disposició final primera
S'autoritza el Govern perquè adopti totes les disposicions necessàries per a 
l'execució de la present Llei.

Disposició final segona
Aquesta Llei entra en vigor el mateix dia de ser publicada en el Butlletí Oficial 
del Principat d'Andorra.
Casa de la Vall, 31 d'octubre del 2002
Francesc Areny Casal
Síndic general
Nosaltres els coprínceps la sancionem i promulguem i n'ordenem la publicació 
en el Butlletí Oficial del Principat d'Andorra.
Jacques Chirac
Joan Marti Alanis
President de la República Francesa
Bisbe d'Urgell
Copríncep d'Andorra
Copríncep d'Andorra

Annex
Estatuts de la societat concessionària per accions participada per 
l'Administració general Centre de Tractament de Residus d'Andorra, SA
Es convé la constitució d'una societat concessionària sota la forma jurídica de 
societat per accions o anònima participada per l'Administració general, que es 
regirà pel Reglament de societats mercantils, aprovat pel Consell General el dia 
9 de maig de 1983, per les altres disposicions legals en vigor que hi siguin 
aplicables, per les disposicions que en el futur puguin dictar-se i pels següents
Estatuts
I. Denominació, objecte, personalitat jurídica, duració i domicili
Article 1
La denominació de la societat és Centre de Tractament de residus d'Andorra, 
SA.
Article 2
L'objecte social de la societat és el desenvolupament del projecte de 
concepció, construcció i explotació del Centre de Tractament de Residus per a 
la prestació del servei públic del tractament dels residus generats al Principat 
d'Andorra, i l'enderrocament de la planta actual de tractament tèrmic, d'acord 
amb els termes de la concessió.
Igualment pot realitzar, de forma accessòria, les activitats complementàries de 
l'objecte social indicat per a un desenvolupament millor del Centre.
Article 3
La societat, a partir de la seva inscripció al Registre de Societats, té plena 
personalitat jurídica i capacitat d'obrar per a l'exercici eficaç de tota mena 
d'accions i recursos davant els òrgans administratius i jurisdiccionals de 
qualsevol grau i jurisdicció, i per realitzar totes les operacions i contractes civils, 
administratius, mercantils, financers i de tota altra mena o naturalesa que siguin 
necessaris o convenients per a un desenvolupament millor del seu objecte 
social.
Article 4
La societat té la mateixa durada que la concessió atorgada pel Govern i les 
seves eventuals pròrrogues, de conformitat amb l'article 6 del plec C de 
clàusules particulars per a l'explotació i concessió del Centre de Tractament de 
Residus, més dos anys, i les seves operacions començaran el mateix dia en 
què adquireixi personalitat jurídica.
Article 5
El domicili de la societat serà al Centre de Tractament de Residus, situat a la 
carretera de la Comella, d'Andorra la Vella.
La Junta General, Ordinària o Extraordinària, podrà acordar el trasllat del 
domicili social a una altra població del Principat.
II. Del capital social
Article 6
El capital social es fixa en sis milions cinc-cents setanta-nou mil quatre-cents 
euros (6.579.400 euros) dividit en mil accions nominatives de 6.579,40 euros 
de valor nominal cadascuna.
Article 7
En el moment d'atorgar-se l'escriptura de constitució de la societat, el capital 
social quedarà completament subscrit i se'n desembossarà la meitat. El 
desembossament de la segona meitat del capital social s'efectuarà en funció de 
les necessitats de construcció del Centre de Tractament de Residus.
III. De les accions
Article 8
Les accions han de ser sempre nominatives, han d'estar numerades 
correlativament i s'estenen en llibres talonaris, i poden ser representades 
eventualment per certificacions provisionals.
Tant les accions com les certificacions provisionals han de portar la firma de 
dos administradors.
Article 9
Les accions s'han d'inscriure al Llibre Registre d'Accions previst a l'article 23 
del Reglament de societats mercantils, en el qual s'han de fer les anotacions 
legalment pertinents.
Article 10
Resta prohibida la creació d'accions que no responguin a una aportació 
patrimonial efectiva a la societat; o l'emissió d'accions per sota del seu valor 
nominal. També queden prohibides les accions al portador i les de vot plural.
IV. De la transmissió d'accions
Article 11
Les normes estatutàries que regeixen les transmissions d'accions són les 
següents:
a) Per a tota cessió o transmissió d'accions, tant a títol onerós com a títol 
gratuït, és necessària l'autorització prèvia del Govern.
El Govern s'ha de pronunciar necessàriament en el termini màxim de tres 
mesos (3) a comptar del moment en què li sigui demanada per algun accionista 
l'autorització per transmetre les seves accions, autoritzant o no la transmissió 
projectada. Transcorregut el termini de tres mesos (3) sense que el Govern 
s'hagi pronunciat sobre la transmissió, s'entén que l'autoritza tàcitament i 
l'accionista concernit queda lliure per transmetre les seves accions en les 
condicions que s'estableixen en l'apartat b) següent.
Sense l'autorització prèvia del Govern, efectuada de forma expressa o tàcita, 
tota transmissió d'accions és nul·la i no té cap efecte.
b) Després que el Govern hagi autoritzat, si escau, la cessió o transmissió 
d'accions de forma expressa o tàcita, tota cessió o transmissió d'accions entre 
els socis no quedarà subjecta a cap limitació.
En canvi, tota cessió o transmissió d'accions a tercers, queda subjecta a les 
limitacions següents:
1. L'accionista que desitgi transmetre part o la totalitat de les seves accions, ho 
ha de comunicar al Consell d'Administració de la societat, que ho ha de 
comunicar a la totalitat dels socis en el termini màxim de vuit (8) dies naturals.
2. Si la transmissió és a títol gratuït, els accionistes tenen un dret real de 
retracte per subrogar-se en el lloc de l'adquirent, abonant-li el preu de venda de 
l'acció o accions adquirides, el qual ha de ser fixat per les parts de comú acord. 
En defecte d'acord, qualsevol dels interessats pot demanar la fixació del valor 
real de venda de les accions cedides mitjançant un peritatge efectuat per tres 
persones.
En cas que sigui procedent la seva designació, correspon a la Batllia nomenar 
tres perits de la manera següent: un és triat entre els advocats del Col·legi 
d'Advocats d'Andorra; un altre és triat entre els economistes del Col·legi 
d'Economistes d'Andorra; i un altre entre els presidents o directors generals 
d'una entitat bancària d'Andorra. En tot cas, les despeses de peritatge i 
d'atorgament dels documents que formalitzin el retracte van a càrrec del 
retraient.
El termini màxim per exercir aquest dret de retracte és de sis mesos a comptar 
de la data en què el Consell d'Administració hagi comunicat la transmissió als 
socis. El termini per pagar el preu en cas que aquest es fixi de mutu acord és el 
mateix. En cas que el preu sigui fixat pericialment, s'ha de pagar en el termini 
màxim de dos mesos des que sigui comunicat el preu fixat pericialment.
3. Si la transmissió és onerosa, els socis tenen un dret de preferència, 
materialitzat en els drets corresponents de tempteig i/o retracte, per adquirir les 
accions objecte d'alienació, mitjançant el pagament, a qui correspongui, del 
preu i les despeses de què parla la regla o limitació anterior, fixats en la forma 
allà prevista.
El tempteig ha d'exercir-se dintre dels trenta dies següents a la notificació 
escrita. El dret de retracte, en defecte de notificació de l'alienació, pot exercir-se 
dins l'any següent al moment en què el Consell d'Administració hagi comunicat 
als socis la transmissió, o aquests n'hagin tingut coneixement fefaent.
En ambdós casos el termini per satisfer el preu de les accions i les despeses 
referides és de sis mesos a comptar de la data d'exercici del tempteig o, si 
escau, del retracte.
4. Si la transmissió té lloc per execució d'una garantia pignorativa sobre 
accions, els socis tenen un dret real de retracte per subrogar-se en el lloc de 
l'adjudicatari de les accions pignorades, abonant-li el preu justificat de 
l'adjudicació.
En defecte de justificació del preu de l'adjudicació, el retracte s'exerceix pel 
preu i les despeses de què parla la regla o limitació segona, fixats en la forma 
allí prevista.
El termini per exercir el retracte i per pagar el preu i les despeses referides és 
d'un any a comptar de la data en què el Consell d'Administració hagi comunicat 
als socis la transmissió, o aquests n'hagin tingut coneixement fefaent.
5. Si concorren diversos socis a exercir els drets de tempteig i de retracte, 
l'adquisició o readquisició es fa en proporció a llurs participacions en el capital 
social.
Sempre que, en les transmissions entre socis, es pretenguin exercir els drets 
de tempteig o retracte, s'entén que existeix concurrència entre el soci 
potencialment o inicialment adquirent i aquell o aquells que facin ús dels drets 
de preferència regulats en el present article.
Als efectes del que es preveu en el present article, el Consell d'Administració i/o 
el president de la societat, en el moment en què rebi comunicació fefaent del 
desig d'un soci de transmetre part o la totalitat de les seves accions, o de la 
transmissió efectiva de les mateixes accions, o de l'execució d'una garantia 
pignorativa, disposa d'un termini màxim de vuit (8) dies naturals per comunicar-
ho, per escrit, a la resta de socis.
V. De la indivisibilitat de les accions
Article 12
Les accions són indivisibles i la societat només reconeix un sol dret de vot per a 
cada una.
Els cotitulars indivisos d'una o més accions estan obligats a fer-se representar 
en la societat per una sola persona designada de comú acord entre ells.
VI. Dels drets annexos a les accions
Article 13
La propietat legítima d'una acció confereix la qualitat de soci, amb tots els drets 
i obligacions annexos a aquesta qualitat i, per tant, implica la submissió 
expressa als presents Estatuts i als acords de les juntes generals, presos de 
manera reglamentària.
Article 14
Cada acció representa una part alíquota del capital social i dóna dret: 1) A la 
part proporcional dels beneficis que es reparteixin. 2) A un vot en les juntes 
generals ordinàries i extraordinàries. 3) A subscriure, amb preferència a 
qualsevol tercera persona i en la proporció aritmètica que correspongui, les 
noves accions derivades d'un augment eventual del capital social, i també a 
adquirir, en les condicions de l'article 11, les accions que qualsevol soci es 
proposi alienar. 4) A percebre la part alíquota pertinent de l'actiu social, en els 
casos de dissolució i separació.
Article 15
En cas de penyora d'accions, la qualitat de soci i els drets inherents a aquesta 
qualitat corresponen al deutor, però el creditor pignoratiu té dret a fer inscriure 
la seva garantia al Llibre Registre d'Accions i a executar-la quan sigui 
procedent.
Els socis només poden donar en penyora les seves accions amb el 
consentiment unànime dels altres socis i sempre en el marc de la consecució 
de l'objecte social, i això fins a la recepció definitiva de l'obra.
Article 16
Queda prohibit donar les accions en usdefruit.
VII. Del govern de la societat
Article 17
La societat és regida i governada per la Junta General d'Accionistes i pel 
Consell d'Administració.
VIII. De la Junta General d'Accionistes
Article 18
La Junta General d'Accionistes, constituïda regularment, és l'òrgan sobirà de la 
societat i representa la universalitat dels socis. Pot ser Ordinària i 
Extraordinària.
Article 19
La Junta General Ordinària es reuneix una vegada a l'any, durant el primer 
semestre de cada exercici social, i té per objecte: a) L'examen i, si és el cas, 
l'aprovació de la gestió social i dels comptes i el balanç de la societat, 
corresponents a l'exercici anterior. b) Resoldre sobre el compte de resultats i 
distribució dels beneficis. c) Designar i remoure comissaris o censors de 
comptes, fixar llur retribució, i reclamar-los els informes que, sobre matèries 
comptables, estimi convenients per a la bona marxa de la societat. d) Procedir 
a l'elecció o renovació dels membres del Consell d'Administració; i e) Resoldre 
sobre qualsevol altra qüestió d'administració ordinària que el Consell 
d'Administració jutgi convenient incloure a l'ordre del dia.
Article 20
La Junta General Extraordinària es reuneix sempre que la convoqui el Consell 
d'Administració, i també quan ho demani un nombre de socis que representin, 
com a mínim, el 10 % del capital social desembossat. En aquest cas, els 
accionistes que demanin la reunió de la Junta han de proposar l'ordre del dia.
El Consell d'Administració pot afegir altres punts d'interès per a la societat, als 
punts proposats pels socis.
Article 21
Correspon exclusivament a la Junta General Extraordinària: a) Decidir respecte 
a ampliacions o reduccions del capital social. b) Acordar qualsevol modificació 
dels presents Estatuts. c) Decidir sobre fusió, absorció, transformació o 
dissolució de la societat. d) Decidir sobre disposició dels fons de reserva. e) 
Examinar, aprovar o rebutjar els pressupostos extraordinaris presentats pel 
Consell d'Administració, durant el transcurs de l'exercici social i després de la 
reunió reglamentària de la Junta General Ordinària. f) Revocar anticipadament 
els càrrecs i apoderaments de la societat, i exigir-los rendició de comptes. g) 
Decidir, durant el decurs de l'exercici social, sobre repartiment de dividends a 
compte de beneficis. h) En general, decidir sobre qualsevol altra qüestió que li 
sotmeti el Consell d'Administració o els accionistes que n'hagin sol·licitat la 
convocatòria en els termes de l'article anterior.
Article 22
La convocatòria de les juntes generals, tant ordinàries com extraordinàries, es 
farà amb una anticipació mínima de quinze (15) dies hàbils en què s'hagi de 
reunir la Junta, per mitjà de lletra certificada adreçada als accionistes, al 
domicili que consti als registres de la societat o altre que, en cas de canvi, 
consti fefaentment comunicat al Consell d'Administració de la societat.
En la lletra certificada s'ha de detallar l'ordre del dia de la reunió. No és vàlida 
cap deliberació sobre qüestions no compreses a l'ordre del dia anunciat, llevat 
que estant reunit els 100% de l'accionariat es decideixi així per unanimitat.
En una mateixa carta certificada pot fer-se la primera i la segona convocatòria.
La primera Junta General Ordinària la convoca el representant del grup 
d'empreses que va postular al concurs públic convocat pel Govern, en el termini 
de quinze dies a comptar de la constitució de la societat.
Article 23
a) La Junta General Ordinària només queda vàlidament constituïda, tant en 
primera convocatòria com en segona convocatòria, quan hi assisteixin, 
personalment o per representant, almenys cinc socis que, al mateix temps, 
representin, com a mínim, el cinquanta-u per cent (51 %) del capital social.
La validesa dels acords requereix que siguin presos per la majoria dels socis i 
del capital social desembossat, present o representat a la Junta.
Si ni en primera ni en segona convocatòria s'assoleixen els quòrums 
d'assistència previstos, s'ha de tornar a convocar la Junta General Ordinària, 
dins el termini dels vuit dies següents, perquè la reunió tingui lloc dins un altre 
termini de quinze dies hàbils a partir de la convocatòria. En aquest cas, 
regeixen els quòrums d'assistència i de vot, en primera i segona convocatòria, 
establerts a l'article 35 del Reglament de societats mercantils.
b) La Junta General Extraordinària només queda vàlidament constituïda, en 
primera convocatòria, quan hi assisteixen o hi són representats almenys cinc 
socis, que representin el setanta per cent (70 %) del total capital social.
En segona convocatòria, és necessària la presència d'un nombre de socis que 
representi el 51% del capital social.
Els acords només són vàlids si estan presos, com a mínim, pel vuitanta per 
cent (80 %) del capital social present o representat. A més, es requereix la 
unanimitat dels presents o representats per als acords relatius als punts a), b) i 
c) de l'article 21.
c) Tant en les juntes generals ordinàries com en les extraordinàries i en la 
Universal, les accions afectades de morositat en el pagament de dividends 
passius no gaudeixen del dret de vot i no es computen en l'adopció dels 
acords.
Article 24
Les juntes generals ordinàries o extraordinàries queden vàlidament 
constituïdes, sense necessitat de convocatòria prèvia, amb caràcter de Junta 
Universal i sigui quin sigui el lloc de la reunió, si s'hi troben presents o 
representats tots els accionistes i acorden, per unanimitat, la celebració de la 
Junta General. L'ordre del dia és el que s'acordi per unanimitat. Per a l'adopció 
d'acords es requereixen els quòrums de vots previstos als apartats a) o b) de 
l'article anterior, segons si es resolen qüestions de la competència de la Junta 
Ordinària o Extraordinària.
Article 25
Cada acció al corrent en el pagament de dividends passius dóna dret a un vot i, 
en conseqüència, cada soci o representant té tants vots com accions no 
afectades de morositat posseeixi o representi.
Article 26
Tots els socis queden sotmesos als acords de les juntes generals presos 
reglamentàriament. No obstant això, els socis que no han pogut assistir, 
personalment o per representant, a la reunió de la Junta General, o aquells als 
quals s'ha denegat la representació, i que es creuen greument perjudicats per 
algun acord, poden impugnar-lo mitjançant el procediment arbitral que regulen 
els presents Estatuts o davant de la jurisdicció ordinària, sempre que demostrin 
que el seu vot ha impedit que es prengués l'acord perjudicial i que la seva 
absència obeïa a una causa justa d'impossibilitat.
Article 27
La Junta General és presidida pel president de la societat i, en cas d'absència o 
impossibilitat, pel vicepresident, assistits pel secretari de la societat.
Són president, vicepresident i secretari de la societat, els que, en aquell 
moment, ho siguin del Consell d'Administració.
El president ha de ser de nacionalitat andorrana i el secretari, advocat en 
exercici a Andorra.
Si no assisteix a la reunió de la Junta, per absència o impossibilitat, qualsevol 
dels expressats càrrecs designats pel Consell, les funcions dels absents o 
impossibilitats són assumides interinament per l'accionista o accionistes 
present a l'Assemblea que posseeixin o representin més accions.
Article 28
Les juntes generals comencen amb el recompte dels socis presents o 
representats. Tot seguit, el que actuï de president declara, si escau, vàlidament 
constituïda la Junta, dirigeix els debats i proclama els acords que es prenguin.
El secretari fa constar en acta els acords presos per la Junta. Les actes 
s'estenen directament en el Llibre corresponent, degudament diligenciat, que 
es conserva en el domicili social; han de ser signades pel president i pel 
secretari, i han d'aprovar-se per la Junta en la mateixa sessió o en la 
immediatament posterior.
Les certificacions totals o parcials dels acords consignats en acta han de ser 
signades pel secretari amb el vistiplau del president. Aquestes certificacions 
han de lliurar-se obligatòriament a instància de qualsevol soci o de l'autoritat 
judicial. En els casos restants, el seu lliurament és potestatiu.
IX. Del Consell d'Administració
Article 29
La societat ha de ser regida, representada i administrada per un Consell 
d'Administració compost per un màxim de quinze membres. El Consell 
d'Administració l'integren representants dels socis en proporció a la seva 
participació. Es garanteix la participació de tots els socis amb almenys un 
representant.
Cada soci designa el seu representant al Consell d'Administració.
A més del representant o dels representants que corresponguin al Govern en el 
si del Consell d'Administració com a soci, aquest pot designar, si ho estima 
oportú, un representant que hi assisteixi amb veu però sense vot en els termes 
previstos per l'article 3 del plec C del plec de bases de la concessió.
Els membres del Consell d'Administració són elegits per un termini de cinc 
anys, amb possibilitat de reelecció i no són remunerats.
Això s'entén sense perjudici de la revocació anticipada del càrrec per part del 
soci respectiu, que en aquest supòsit, procedeix a designar un substitut pel 
temps que manqui fins al venciment normal del mandat del càrrec substituït.
Article 30
Els membres del Consell d'Administració i les persones que han de 
desenvolupar els càrrecs de president, vicepresident i secretari són elegits per 
la Junta General Ordinària.
Article 31
La designació de càrrecs, els apoderaments i les revocacions de poders s'han 
d'inscriure al Registre de Societats, en els termes legalment establerts.
Malgrat que s'hagin inscrit al Registre de Societats, la revocació o el cessament 
anticipat dels càrrecs que tinguin atribuïdes facultats representatives i, en 
general, la revocació dels poders dels mandataris del Consell o de la societat 
no produeix efectes davant dels proveïdors i tercers amb qui el mandatari o 
càrrec destituït operi habitualment en ús de la firma social, llevat que se'ls hagi 
notificat la revocació.
Article 32
Sense perjudici de les que expressament li encomani la Junta General, són 
atribucions del Consell d'Administració. a) La representació de la societat 
davant del Govern, els comuns i les entitats parapúbliques. b) La convocatòria 
de les juntes generals ordinàries i extraordinàries. c) Formular els balanços, 
inventaris, memòries, pressupostos i plans d'inversió que s'han de sotmetre a 
l'aprovació de la Junta General.
Sense perjudici d'això i en el desenvolupament de les seves atribucions 
estatuàries, el Consell d'Administració ha de subjectar-se sempre a les 
instruccions i acords vàlids de la Junta General de Socis.
Article 33
El president té, en el si del Consell, les mateixes facultats i atribucions que 
l'article 29 li confereix en el si de les juntes generals, i és l'encarregat de fer 
complir els acords del Consell i de la Junta, i també de convocar les reunions 
del primer amb l'antelació que el mateix Consell acordi d'una manera general. I 
així mateix correspon al president del Consell d'Administració la representació 
de la societat davant del Govern, els comuns i les entitats parapúbliques.
El secretari té, en el si del Consell, les mateixes atribucions que estatutàriament 
li corresponen en el si de les juntes generals.
Article 34
El Consell d'Administració es reuneix sempre que ho consideri convenient el 
president o ho demanin dos o més dels seus membres.
De les reunions se n'ha d'aixecar l'acta corresponent, que ha d'estendre 
directament el secretari en el Llibre d'actes del Consell d'Administració. Les 
actes, una vegada llegides i aprovades, han de ser firmades pel president i pel 
mateix secretari.
En les reunions del Consell d'Administració o davant de la Junta General, els 
consellers només es poden fer representar per altres membres del mateix 
Consell d'Administració.
Article 35
Les decisions del Consell d'Administració es prenen per majoria dels membres 
assistents, llevat dels casos següents, en què s'han d'adoptar per almenys el 
80% dels vocals presents: a) sol·licituds de crèdits o avals per import superior a 
300.000 euros; b) adjudicacions d'obres per import superior a 300.000 euros, 
excepte pel que fa a la inversió inicial i la construcció del Centre de Tractament 
de Residus.
Article 36
Correspon al Consell d'Administració nomenar un gerent que ha d'assumir la 
gerència de la societat amb criteris de rendibilitat i professionalisme, complint 
les funcions que en aquest sentit i dintre d'aquest àmbit li siguin encomanades 
pel Consell d'Administració. Resta ben entès que el gerent no pot tenir poders 
de representació amb caràcter general de la societat.
El càrrec de gerent és remunerat i té una durada de cinc anys, sense perjudici 
de la seva revocació abans d'aquest termini tant pel Consell d'Administració 
com per la Junta General.
Article 37
Els actes i contractes atorgats col·legiadament pel Consell d'Administració, pel 
seu president en nom seu, o per la resta d'apoderats i mandataris del Consell, 
en ús de llurs facultats representatives derivades dels Estatuts o dels poders 
acordats, obliguen directament la societat. En conseqüència, les terceres 
persones afectades només tenen acció contra la societat i no contra els seus 
mandataris.
Article 38
El Consell d'Administració col·legiadament i els seus membres individualment 
només responen de la seva gestió i actuació davant la societat, representada 
per la Junta General d'Accionistes. Els càrrecs i mandataris del Consell 
responen de la seva actuació davant del mateix Consell que els ha mandat o 
delegat.
X. De la comptabilitat
Article 39
El Consell d'Administració està obligat a portar una comptabilitat formal de les 
operacions de la societat, en el llibres que determini la Junta General, i a 
formular el balanç i la proposta de distribució de beneficis, dintre els quatre 
primers mesos de cada exercici social.
En tot cas, és obligatori portar els llibres comptables següents: diari, major, 
inventari i balanç.
Article 40
Qualsevol soci té dret a examinar personalment els documents comptables de 
la societat, en el domicili social i durant els deu dies immediatament anteriors a 
la reunió de la Junta General Ordinària, per tal d'efectuar les comprovacions i 
demanar els aclariments que estimi necessaris.
Així mateix, cada soci rep mensualment una situació comptable.
XI. Dels auditors o comissaris de comptes
Article 41
Sense perjudici dels drets dels socis a examinar personalment els documents 
comptables de la societat, la Junta General Ordinària ha de nomenar un auditor 
o comissari de comptes. La seva gestió dura, com a mínim i llevat de revocació 
anticipada per la Junta General Extraordinària, fins que s'hagi reunit la Junta 
Ordinària immediata posterior a la que els designa. Els auditors o comissaris 
poden ser reelegits indefinidament.
Article 42
La nominació d'auditors o comissaris de comptes ha de recaure en tècnics o 
experts comptables, ja siguin persones físiques ja siguin persones jurídiques; el 
càrrec és retribuït en la forma i quantia que lliurement acordi la mateixa Junta 
General que els hagi designat.
La nominació, però, no pot recaure mai en els mateixos tècnics o experts 
comptables de què, eventualment, s'hagi servit el Consell d'Administració per 
portar i formalitzar la comptabilitat de la societat.
Article 43
Els comptes han de ser auditats a cada exercici.
El Consell d'Administració està obligat a tenir confeccionats els documents 
comptables que hagi de sotmetre a l'aprovació de la Junta General Ordinària, 
dos mesos abans que aquesta es reuneixi; a posar-los a disposició dels 
auditors o comissaris de comptes, durant el mateix període; i a permetre les 
inspeccions comptables que, d'acord amb el present article, efectuïn els 
auditors o comissaris.
Article 44
Els comissaris de comptes o auditors no poden comunicar privadament als 
socis, ni a terceres persones, els resultats de la seva gestió, sota la 
responsabilitat civil i penal que escaigui.
XII. Dels beneficis i resultats
Article 45
L'exercici social comença el dia 1 de gener i acaba el dia 31 de desembre de 
cada any. Excepcionalment, el primer exercici començarà el dia en què quedi 
definitivament constituïda la societat i acabarà el 31 de desembre següent.
Article 46
Els ingressos de la societat, per tots els conceptes, deduïdes totes les 
despeses i amortitzacions, constitueixen els beneficis socials que es 
distribueixen de la manera següent:
a) En tot cas, ha de destinar-se al fons de reserva un 10 % almenys dels 
beneficis socials, fins que el referit fons no representi, com a mínim, el 10 % del 
capital social.
b) Quant al sobrant, el Consell d'Administració ha de presentar a la Junta 
General la proposta de repartiment de dividends entre els accionistes, 
l'assignació al gerent, als mandataris del mateix Consell o als comissaris de 
comptes o auditors de la societat, així com les previstes per augmentar el fons 
de reserva, si s'estima convenient, per a previsions d'inversió en règim 
d'autofinançament, i per a altres atencions que es creguin convenients.
Article 47
Sense perjudici del que disposa l'article anterior, el Consell d'Administració pot, 
en qualsevol moment de l'exercici econòmic, proposar a la Junta General, que 
ho pot acordar, el pagament de dividends a compte dels beneficis.
En tot cas, els dividends acordats per la Junta General, Ordinària o 
Extraordinària, s'han de pagar dins del mes següent a la reunió en què s'hagin 
acordat.
XIII. Dissolució i liquidació
Article 48
La Junta General Extraordinària pot, per unanimitat, acordar la dissolució de la 
societat, sense perjudici de les prescripcions del plec de bases del concurs 
d'adjudicació del Centre de Tractament de Residus.
En tot cas, la dissolució de la societat serà automàtica, en cas de resolució 
d'aquesta concessió, per qualsevol causa.
Article 49
Acordada la dissolució, actuaran de liquidadors els qui designi la Junta General 
i, en defecte de designació, farà la liquidació el mateix Consell d'Administració. 
En cap cas, els qui actuïn de liquidadors no podran començar noves 
operacions, sinó que hauran de limitar-se a acabar les ja començades, a 
realitzar l'actiu, extingir el passiu i convocar, dintre del termini màxim que els 
hagi assenyalat la Junta General, una altra Junta General Extraordinària per 
donar comptes de la liquidació.
Una vegada extingides la totalitat de les obligacions de la societat, el sobrant 
serà repartit entre els accionistes, a prorrata del capital social desembossat que 
representin.
XIV. Submissió a la jurisdicció andorrana
Article 50
Els socis no poden intentar cap demanda ni cap reclamació contra la societat, 
sense haver-la sotmès prèviament a la Junta General de Socis.
Article 51
Totes les qüestions que puguin plantejar-se entre els socis, entre aquests i la 
societat, o entre aquesta i els membres del Consell d'Administració, apoderats 
o mandataris no socis, respecte a la interpretació, aplicació o execució dels 
presents Estatuts, seran resoltes pels tribunals andorrans, als quals 
expressament se sotmeten les parts amb renuncia expressa a llur fur propi si 
altre fos.
XV. Disposicions finals
Article 52
L'extinció de la societat i tota modificació d'aquests Estatuts aprovada per la 
Junta General Extraordinària amb els quòrums i les majories previstes en els 
mateixos Estatuts s'han de sotmetre necessàriament també a l'aprovació del 
Consell General d'acord amb el que disposa l'article 2, apartat d) de la Llei 
general de les finances públiques. Sense aquesta aprovació, la modificació 
d'Estatuts no té cap efecte.
Article 53
En tot allò que no està previst per aquests Estatuts s'aplicaran les disposicions 
del Reglament de societats mercantils i les altres disposicions legals en vigor.
